**Férfimissziói jelentés a 2013. évről és tervek a 2014. évre**

A férfimissziói szolgálatomban év elején mindig megkeresem az egyes csoportok vezetőit és velük egyeztetve készítem el az éves tervemet.

Az Országos Férfinapot emelném ki elsőként, amelyet június 20-án tartottunk Kelenföldön. A zuhogó eső ellenére sok érdeklődő volt. Áhítatot tartott Balicza Iván.

Előadást tartott Tubán József az evangélikus hitvallásosságról, utána pedig Laborczi Pál az anyagiak keresztyén felhasználásáról, ami sok férfit érint.

Dunántúli Kerületi Férfinap volt szeptember 20-án Szombathelyen szép részvétellel.

Előadó volt Frankó Mátyás. Színvonalas előadásának címe: Hol vannak a hívő férfiak? Délután a csoportok beszámoltak munkájukról. Záró áhítatot tartott Labossa György.

A Beleden tartott Kerületi Missziói Napot kihasználva több férfiköri vezetővel folytattam megbeszélést.

Szeptember 24-26. között Révfülöpön a GAE nemzetközi missziói egyesület éves közgyűlését tartotta, amelynek hazai előadóit és programját én szerveztem.

Előadók voltak: Dr. Csepregi Zoltán, dr. Böröcz Enikő, dr. Lackner Pál, Bencze Imre és jómagam. Az egyesület hat országból érkezett tagjai jórészt a férfimisszióban dolgoznak.

Októberben Répcelakon voltam, ahol előadást tartottam: A férfiak szerepének változása Ábrahámtól napjainkig címmel. Ez alkalommal megalakult a répcelaki férfikör is.

Kezdeményezésemre ősszel jól sikerült Férfinap volt Érden néhány budapesti gyülekezet férfitagjainak részvételével.

Saját egyházmegyém LMK ülésén is tartottam beszámolót, jártam több gyülekezetben. Környékbeli gyülekezetek férfitagjaival kerékpáros kirándulás tettünk a Hanságba. Segítettünk az árvíz idején a Szeretetház értékeinek biztonságba helyezésében.

Cikket írtam a HID-Magazinba a férfiköröket bemutató sorozat elé, egyben a rovat gazdája lettem.

Idén terveink szerint a Kerületi Missziói Napon tablókkal szeretnénk bemutatni

a férfikörök életét és egyúttal lehetőséget kívánunk felajánlani azoknak akik közelebbről kívánnak megismerkedni a férfiak között végzett munkával.

Ezen kívül két jelentősebb programot tervezek, egy budapesti Férfinapot és Sárvárra a kerületi férfikör találkozót.

Továbbá szeretném meglátogatni az új köröket, köztük a zalaegerszegit és legalább egy gyülekezeti férfinapot tartani az Alföldön mert ott még eddig nem volt.

Koháry Ferenc